om fælles bestemmelser for Den Europæiske Fond for Regionaludvikling, Den Europæiske Socialfond Plus, Samhørighedsfonden og Den Europæiske Hav- og Fiskerifond og om finansielle regler for nævnte fonde og for Asyl- og Migrationsfonden, Fonden for Intern Sikkerhed og instrumentet for grænseforvaltning og visa

BEGRUNDELSE

1. BAGGRUND FOR FORSLAGET

Den 28. november 2018 fremlagde Kommissionen en strategisk og langsigtet vision for en fremgangsrig, moderne, konkurrencedygtig og klimaneutral økonomi inden 2050. Strategien viser, hvordan Europa kan vise vejen til klimaneutralitet ved at investere i realistiske teknologiske løsninger, give borgerne større indflydelse og tilpasse foranstaltninger på nøgleområder såsom industripolitik, finans eller forskning — og samtidig sikre social retfærdighed for at opnå en retfærdig omstilling.

Som anført i meddelelsen om den europæiske grønne pagt foreslår Kommissionen en mekanisme for retfærdig omstilling som supplement til de budget- og lovgivningsmæssige forslag, der allerede er fremsat for perioden 2021-2027. Mekanismen for retfærdig omstilling omfatter en fond for retfærdig omstilling, der gennemføres under samhørighedspolitikken. Fonden for Retfærdig Omstilling oprettes ved en særskilt forordning, som fastlægger dens specifikke målsætning, dens geografiske dækning, metoden for tildeling af finansielle midler og indholdet af de territoriale planer for retfærdig omstilling, der er nødvendige for at underbygge programmeringen.

Fonden for Retfærdig Omstilling vil supplere de foreslåede samhørighedspolitiske fonde, dvs. Den Europæiske Fond for Regionaludvikling (EFRU), Den Europæiske Socialfond Plus (ESF+) og Samhørighedsfonden, og dermed blive gennemført som led i samhørighedspolitikken. Den overordnede forvaltning vil derfor blive reguleret af bestemmelserne i forslaget til forordning om fælles bestemmelser for Den Europæiske Fond for Regionaludvikling, Den Europæiske Socialfond Plus, Samhørighedsfonden og Den Europæiske Hav- og Fiskerifond og om finansielle regler for nævnte fonde og for Asyl- og Migrationsfonden, Fonden for Intern Sikkerhed og instrumentet for grænseforvaltning og visa ("forordningen om fælles bestemmelser"). Derfor bør dette forslag ændres med henblik på at indarbejde Fonden for Retfærdig Omstilling som en ny fond under samhørighedspolitikken.

2. RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

• Retsgrundlag

EU's indsats er hjemlet i artikel 174, stk. 1, i TEUF: "Unionen (...) udvikler og fortsætter (...) sin indsats for at styrke sin økonomiske, sociale og territoriale samhørighed. Unionen stræber navnlig efter at formindske forskellene mellem de forskellige områders udviklingsniveauer og forbedre situationen for de mindst begunstigede områder."

• Nærhedsprincippet og proportionalitetsprincippet

I henhold til artikel 4, stk. 2, i TEUF deler Unionen kompetence med medlemsstaterne på området økonomisk, social og territorial samhørighed samt visse aspekter af socialpolitikken. Den har også kompetence til at gennemføre tiltag for at understøtte, koordinere eller supplere medlemsstaternes tiltag inden for uddannelse og erhvervsuddannelse samt industri (artikel 6 i TEUF).

Delt forvaltning har til formål at sikre, at beslutninger træffes så tæt som muligt på borgeren, og at en eventuel indsats på EU-plan er berettiget i lyset af muligheder og særlige forhold på nationalt, regionalt eller lokalt plan. Delt forvaltning bringer Europa tættere på borgerne og forbinder lokale behov med europæiske målsætninger. Desuden styrker det ejerskabet af EU's målsætninger, idet medlemsstaterne og Kommissionen deler beslutningsbeføjelsen og ansvaret og i fællesskab samfinansierer programmerne.

• Valg af retsakt

Denne forordning ændrer forslaget til forordningen om fælles bestemmelser.

3. RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER

• Høringer af interesserede parter

I begrundelsen til det oprindelige forslag til forordningen om fælles bestemmelser redegøres der nærmere for de høringer af offentligheden og interesserede parter, der er gennemført, og hvordan de tilsvarende output er blevet afspejlet. Denne ændring kræver ikke yderligere høringer.

• Evalueringer og konsekvensanalyser

I begrundelsen til det oprindelige forslag til forordningen om fælles bestemmelser gives der nærmere oplysninger om resultatet af de efterfølgende evalueringer og midtvejsevalueringer, der er gennemført for at støtte forslaget.

Den bekræfter også, at denne forordning ikke er genstand for en konsekvensanalyse, da den fastsætter fælles regler og en gennemførelsesmekanisme for forskellige politikker og fonde under delt forvaltning. De forordninger, som er specifikke for hver fond, der yder støtte, ledsages derimod af deres egne konsekvensanalyser.